A fellépőkről

André Ferenc (*Csíkszereda*, 1992) – költő, slammer, a kolozsvári *Helikon* irodalmi folyóirat munkatársa. 2013-ban az I. Erdélyi Slam Bajnokság győztese, Látó Nívódíjas. Különböző erdélyi, magyarországi folyóiratokban és antológiákban jelentek meg szövegei.

Ayhan Gökhan (*Budapest*, 1986) – költő, szerkesztő, meseíró. Első verseskötete 2010-ben jelent meg a JAK gondozásában *Fotelapa* címmel, második verseskötetét a *Kalligram Kiadó* adta közre, címe: *János és János*. Szerkesztője az *Üveghegy* meseirodalmi portálnak.

Áfra János (*Hajdúböszörmény*, 1987) – költő, szerkesztő, műkritikus. Szerkesztette a *Szkholion* művészeti és szakfolyóiratot, a *Prae.hu* művészeti portál *art&design* rovatát, a *KULTer.hu* kultúrportál alapító főszerkesztője, a József Attila Kör elnökségi tagja, az *Alföld* folyóirat munkatársa. 2012-ben debütált *Glaukóma* című verseskötetével, 2015-ben jelent meg a szintén verseket tartalmazó *Két akarat* című kötete a *Kalligram* gondozásában.

Ármos Lóránd (*Nagykároly*, 1980) – költő, 2005-ben debütált a verseket tartalmazó *Rózsahús* című kötettel, 2009-ben jelent meg második verseskönyve *Apám a Holdig* címmel, előkészületben van legfrissebb verseskötete az Erdélyi Híradó Kiadó és a FISZ közös gondozásában.

Ştefan Baghiu (*Piatra Neamţ*, 1992) – költő, irodalomkritikus. Debütkötete *Spre Sud, la Lăceni* címmel jelent meg 2014-ben a *Cartea Românească* gondozásában, könyvéért a Román Írószövetség debütdíjjal jutalmazta. A *Nepotu’ lui Thoreau* kolozsvári irodalmi csoportosulás oszlopos tagja.

Balázs Imre József (*Székelyudvarhely*, 1976) – író, költő, szerkesztő, irodalomtörténész, a *Korunk* irodalmi-társadalmi folyóirat leköszönt főszerkesztője, jelenleg főszerkesztő-helyettese, a BBTE Bölcsészettudományi Karának docense. Legutóbbi verseskötete *Jung a gépteremben* címmel jelent meg 2014-ben a *Sétatér Könyvek* gondozásában, rendszeresen közöl tanulmányköteteket és gyermekverseket is.

Benedek Miklós (*Topolya*, 1984) – költő. *Nem indul hajó* című, 2012-es verseskötetéért Sinkó Ervin Irodalmi Díjban részesült, második verseskötetét, akárcsak a korábbit, a *Fórum Kiadó* adta közre 2014-ben *Mintha emberkből állna* címmel.

Bíró Tímea (*Csantavér*, 1989) – költő, az Újvidéki Egyetem bölcsészkarán végzett 2013-ban. Publikál a *Képes Ifjúság*ban, megjelentek írásai a *Híd*, a *Sikoly* és a *Családi Kör* folyóiratokban.

Celler Kiss Tamás (*Verbász*, 1995) – költő, 2015-ben jelent meg a *Zetna* kiadó gondozásában első verseskötete *Anyaméh* címmel.

Erős Kinga (*Brassó*, 1977) – kritikus, szerkesztő, kiadóvezető, irodalomszervező, a Magyar Írószövetség titkára. Szerkesztette a *Magyar Napló Könyvszemle* rovatát, valamint a *Magyar Irodalom Zsebkönyvtára* és a *Kritikai Füzetek* könyvsorozatokat. Kötetei: *Könyvbölcsőm* (2007), *Pályatükrök* (Húsz portré fiatal alkotókról, Ekler Andreával közösen szerk. 2009), *A belső szobához* (2013), *„Főllapozzuk egymást a szótárban”* (Ekler Andreával közösen szerk. 2014.).

Fekete Vince (Kézdivásárhely, 1965) – költő, szerkesztő, műfordító. Felsőfokú tanulmányait 1989–1994 között a kolozsvári Babeș-Bolyai Tudományegyetemen, majd 1996–1999 közt a József Attila Tudományegyetem bölcsészkarán folytatta. 1993-tól a *Helikon*, 1996-tól az *Előretolt Helyőrség*, 1999-től pedig a *Székelyföld* című folyóirat szerkesztője. Legutóbbi verseskötet *Vak visszhang* címmel jelent meg 2015-ben a *Sétatér Kulturális Egyesület* gondozásában.

Fischer Botond (*Nagykároly*, 1982) – költő, író, teatrológus, 2013-ban debütált a *Kriterion* gondozásában megjelent *Alsógolgota* című verseskötetével. Rövidprózakötete megjelenés előtt áll.

Gothár Tamás (*Csíkszereda*, 1995) – költő, a Babeş-Bolyai Tudományegyetem bölcsészhallgatója, a *Helikon* 2014-es irodalmi pályázatának első helyezettje, a *VersPlatform* nevű irodalmi portál főszerkesztője.

Karlo Hmeljak (*Koper*, 1983) – szlovén költő, műfordító, olimpiai vitorlásversenyző, a szlovén *Idiot* irodalmi folyóirat szerkesztője. Verseit számos nyelvre lefordították, többek közt angolra és magyarra is.

Juhász Tibor (*Salgótarján*, 1992) – költő. 2012 óta rendszeresen közöl verseket a *KULTer*en, a *Literán*, a *Bárká*ban. 2015-ben jelent meg első, *Ez nem az a környék* című verseskötete.

Kali Ágnes (*Sepsiszentgyörgy*, 1996) – költő, a Babeş–Bolyai Tudományegyetem teatrológia szakos hallgatója, verseit rendszeresen közli a kolozsvári *Helikon*, az *Irodalmi Jelen*, a *Látó*, a *Műút*.

Karácsonyi Zsolt (*Arad*, 1977) – költő, szerkesztő, kritikus, színházi szakember. Az Erdélyi Magyar Írók Ligája elnöke, a kolozsvári *Helikon* irodalmi folyóirat főszerkesztője. Legutóbbi verseskötete, a *Krím* 2015-ben jelent meg az *Orpheusz Kiadó* gondozásában.

Kopriva Nikolett (*Kisvárda*, 1996) – költő, Munkácson él. A Debreceni Egyetem esztétika szakos hallgatója. Rendszeresen közöl verseket a *Dokk.hu*-n és a *Holnap Magazin*ban.

Korpa Tamás (*Szendrő*, 1987) – költő, kritikus, a *SZIFONline* irodalmi-kulturális portál főszerkesztője. Első verseskötete *Egy híd térfogatáról* címmel jelent meg a FISZ gondozásában. Második verseskötetét *Inszomnia* címmel a Kalligram adja ki.

Kulcsár Árpád (*Gyulakuta*, 1987) – költő, újságíró. A kolozsvári Babeş-Bolyai Tudományegyetem bölcsészkarának magyar–héber szakán tanult, majd filozófiát hallgatott. Verseit a *Nappali Menedékhely*, a *Várad*, a *Helikon* és a *Látó*, a *Szabadság* közölte. 2009–2012 között a kolozsvári *Echinox* szerkesztője volt, később a *Transindex* portál *Think Outside the Box* rovatát, szerkesztette.

Lőrincz P. Gabriella (*Beregszász*, 1982) – költő, kultúraszervező, első verseskötete *Karcok* címmel jelent meg 2009-ben az *Intermix Kiadó* gondozásában. *Fény-hiány* című könyve 2012-ben került az olvasók kezébe, ezt követte 2016-os *Szürke* című kötete.

Lukács Flóra (*Miskolc*, 1994) – költő, jelenleg Budapesten él, a Pázmány Péter Katolikus Egyetem szabad bölcsészet szakán tanul. Versei jelentek meg az *Apokrif*, a *Várad*, a *Műút*, az *Irodalmi Jelen* és a *Hévíz* folyóiratokban.

Nagy Hajnal Csilla (*Losonc*, 1992) – költő, író, az *Irodalmi Szemle Online* szerkesztője. Budapesten tanul. Művei megjelentek többek között a *Kalligram*ban, az *Irodalmi Szemlé*ben és a *Palócföld*ben, a *SZIFONline*-on, a *Bárká*ban, az *Irodalmi Jelen*ben. Verseskötete előkészületben van a *Kalligram* kiadónál.

Nagy Kata (*Dunaújváros*, 1986) – költő, Budapesten él. Az ELTE-n végzett magyar és filmelmélet szakon, irodalmat tanít középiskolában.

Nagy Tamás (*Beregszász*, 1996) – költő, a II. Rákóczi Ferenc Kárpátaljai Magyar Főiskola angol nyelv és irodalom szakos hallgatója.

Németh Bálint (*Sárvár*, 1985) – költő, a Corvinus Egyetem PhD-hallgatója, 2008 és 2010 között a *Dokk.hu* szerkesztője. Első, *Kiküszöbölés* című verseskötete 2014-ben jelent meg a *Liget* gondozásában.

Bojan Savić Ostojić (1983) – szerb költő, versei angol és magyar fordításban is megjelentek, 2003-ban debütált *Stvaranje istine* című verseskötetével.

Pap-Zakor Ilka (*Kolozsvár*, 1989) – JAKKendő-díjas prózaíró, első prózakötete 2015-ben jelent meg a Prae és a JAK közös gondozásában *Angyalvacsora* címmel.

Marko Pogačar (*Split*, 1984) – horvát költő, esszéíró, irodalomkritikus, a Zágrábi Egyetem történelem és összehasonlító irodalomtudomány szakán diplomázott, jelenleg ugyanennek az egyetemnek a doktorandusza. 2006-ban debütált *Pijavice nad Santa Cruzom* című verseskötetével, munkái tizenkét nyelven olvashatók.

Rácz Boglárka (*Losonc*, 1986) – költő. Első verseskötete *Ébredések* küszöbén címmel jelent meg 2008-ban, ezt követte 2010-ben az ugyancsak verseket tartalmazó, *Ahová meg nem érkezünk* című könyve. 2011-ben jelent meg *Holdmagány* című verseskönyve, majd 2014-ben legutóbbi, *Kyotóban már tavasz van* című kötete.

R. Nagy Krisztián (*Diósförgepatony*, 1991) – író. Budapesten él. Közöl a *Szőrös Kő Online*-on, az *Irodalmi Szemle* és az *Opus* folyóirat hasábjain, prózái jelentek meg a 2016-ban közreadott *Szlovákiai magyar szép irodalom* című antológiában.

Serestély Zalán (*Kézdivásárhely*, 1988) – költő, prózaíró, a BBTE bölcsészkarán esztétikát, irodalomelméletet, ökoetikát tanít. Az Erdélyi Magyar Írók Ligája titkára, első verseskötete *feltételes átkelés* címmel jelent meg 2014-ben az *Erdélyi Híradó Kiadó* és a *FISZ* közös gondozásában.

Szőllőssy Balázs (*Budapest*, 1981) – költő, író, műfordító, túravezető. *A szabadság két jelentése* című verseskötete a FISZ gondozásában jelent meg 2010-ben.

Varga László Edgár (1985) – költő, újságíró, a *Krónika* napilap kultúrarovatának szerkesztője. Verseket tartalmazó debütkötete 2014-ben jelent meg *Cseréptavasz* címmel az *Erdélyi Híradó Kiadó* és a *FISZ* közös gondozásában. A szerző kötetéért Méhes György-debütdíjban, illetve az Erdély Magyar Irodalmáért Alapítvány debütdíjában részesült.

Váradi Nagy Pál (*Nagyvárad*, 1985) – prózaíró, rádiós, amatőr csillagász, *Urbia* című debütkötete 2012-ben jelent meg a JAK, a PRAE és Korunk közös gondozásában.